
Συντακτών Τ.Α.

ΔΕΛΤΙΟ ΤΥΠΟΥ

ΘΕΜΑ: Κοινή συνέντευξη Τύπου ΚΕΔΚΕ, ΕΝΑΕ, ΤΕΔΚΝΑ, ΓΣΕΕ, ΕΚΑ,  ΤΕΕ, ΣΑΔΑΣ, Παναττικής Επιτροπής κατά της Εκποίησης των Ολυμπιακών Εγκαταστάσεων και Ολυμπιακών Δήμων για το νομοσχέδιο περί αξιοποίησης των Ολυμπιακών Εγκαταστάσεων

Την απόσυρση του νομοσχεδίου περί αξιοποίησης των Ολυμπιακών Εγκαταστάσεων ζήτησαν σε κοινή συνέντευξη Τύπου η ΚΕΔΚΕ, η ΕΝΑΕ, η ΤΕΔΚΝΑ, η ΓΣΕΕ, το ΕΚΑ, τοΤΕΕ, ο ΣΑΔΑΣ, η Παναττική Επιτροπή κατά της Εκποίησης των Ολυμπιακών Εγκαταστάσεων και Ολυμπιακών Δήμων που δόθηκε σήμερα στα γραφεία της ΚΕΔΚΕ.

Οι εκπρόσωποι όλων των παραπάνω φορέων ζήτησαν επίσης την κατάρτιση νέου νομοσχεδίου μετά από κοινωνικό διάλογο που θα βασίζεται σε επιστημονική τεκμηρίωση.

Σημειωτέον ότι αύριο στις 6 το απόγευμα εκπρόσωποι όλων των παραπάνω φορέων θα παραδώσουν σχετικό υπόμνημα με τις θέσεις τους στη Βουλή, όπου και αρχίζει η συζήτηση του νομοσχεδίου.

Ακολουθεί το πλήρες απομαγνητοφωνημένο κείμενο της συνέντευξης Τύπου.

ΓΡΑΦΕΙΟ ΤΥΠΟΥ
ΑΠΟΜΑΓΝΗΤΟΦΩΝΗΜΕΝΟ ΚΕΙΜΕΝΟ ΤΗΣ ΚΟΙΝΗΣ ΣΥΝΕΝΤΕΥΞΗΣ ΤΥΠΟΥ

Π. ΚΟΥΚΟΥΛΟΠΟΥΛΟΣ: Η σημερινή κοινή συνέντευξη Τύπου που δίνουμε όλοι οι παρευρισκόμενοι φορείς πρέπει να πω ευθύς εξαρχής ότι αναμένουμε να έρθει και η Πρόεδρος της ΕΝΑΕ κυρία Γεννηματά, για κάποιο λόγο που δεν γνωρίζω έχει καθυστερήσει. Να κάνω τις απαραίτητες συστάσεις μιας και φιλοξενείται η συνέντευξη Τύπου σήμερα στα γραφεία της Ένωσής μας της ΚΕΔΚΕ, για όσους δεν με γνωρίζετε εγώ είμαι ο Πρόεδρος της ΚΕΔΚΕ Πάρις Κουκουλόπουλος, είναι μαζί μας ο Πρόεδρος του Τεχνικού Επιμελητηρίου Ελλάδας κύριος Αλαβάνος, είναι ο Πρόεδρος της Τοπικής Ένωσης Δήμων και Κοινοτήτων Νομού Αττικής κύριος Φιλίππου, επίσης από το Τεχνικό Επιμελητήριο είναι η κυρία Μπάτσιου που ασχολείται με το θέμα, ο κύριος Ασκούνης Δήμαρχος της Καλλιθέας και πρώτος Αντιπρόεδρος της ΤΕΔΚΝΑ και ο Δήμαρχος της Νίκαιας κύριος Μπενετάτος. 

Είναι βέβαια και από τους άμεσα ενδιαφερόμενους Δήμους, γιατί στα όριά τους όπως είναι γνωστό φιλοξενούνται Ολυμπιακές εγκαταστάσεις, που είναι και το επίμαχο θέμα της σημερινής μας συνέντευξης. Είναι εδώ και ο κύριος Γεωργακόπουλος Τάκης, Πρόεδρος του ΣΑΔΑΣ, του Συλλόγου Αρχιτεκτόνων δηλαδή, η κυρία Σαλουφάκου αναπληρώτρια Γενική Γραμματέας του ΕΚΑ, ο κύριος Ανέστης Στάθης – και συγνώμη, έπρεπε να το πω νωρίτερα, αλλά ας μην μένουμε σε θέματα πρωτοκόλλου – που είναι Γραμματέας Τύπου της ΓΣΕΕ, εκπροσωπεί τη ΓΣΕΕ φυσικά στη σημερινή συνέντευξη και είναι βέβαια και ο κύριος Χρήστος Κορτζίδης, εκπρόσωπος της Πανατικής Επιτροπής Αγώνα κατά της εκποίησης των Ολυμπιακών εγκαταστάσεων. 


Θα προτείνω μια διαδικασία, νομίζω πως μπορούμε να είμαστε αρκετά σύντομοι όλοι μας και θα προσπαθήσω να δώσω τον τόνο αυτό πρώτος και καλύτερος εγώ από τη πλευρά μου, ξεκινώντας με το ότι μας έχει φέρει όλους σε μια κοινή πρωτοβουλία η ανησυχία πραγματικά για όσα κυοφορούνται και εμπεριέχονται στο γνωστό πλέον νομοσχέδιο που έχει κατατεθεί στη Βουλή και αφορά την αξιοποίηση των Ολυμπιακών εγκαταστάσεων. 


Σπεύδω εξαρχής να πω ότι υπάρχουν πολλές επιμέρους πλευρές στις οποίες ενδεχομένως να υπάρχουν διαφορές ή να μην τα έχουμε συζητήσει καν μεταξύ μας αυτά τα θέματα. Υπάρχουν όμως μερικά σημεία τα οποία αντικειμενικά μας ενώνουν και τα οποία νομίζω πως έχουν ένα γενικότερο ενδιαφέρον. Εγώ θα σας πω τη θέση της ΚΕΔΚΕ, που νομίζω όμως ότι σε μεγάλο βαθμό αποτυπώνει τις ανησυχίες και των κατοίκων. Βέβαια ο καθένας από τους εκπροσώπους εδώ των φορέων θα έχει τη δυνατότητα να βάλει τη δική του διάσταση. 


Έτσι λοιπόν, κυρίες και κύριοι, πολύ σύντομα λέω τα εξής: εμείς από τη πλευρά της ΚΕΔΚΕ – και θέλω να πιστεύω όλοι μας – πιστεύουμε ότι το συγκεκριμένο νομοσχέδιο πρέπει να αποσυρθεί, πρώτα από όλα γιατί αφαιρεί πόρους από τη Τοπική Αυτοδιοίκηση σε μια εποχή που δεν επιτρέπονται εκπτώσεις σε τέτοια ζητήματα. Σας είναι γνωστή νομίζω η πολύ κακή οικονομική κατάσταση στην οποία βρίσκονται οι Δήμοι όλης της χώρας. Πώς αφαιρούνται  πόροι; Καταργούνται μία σειρά τελών που ισχύουν για όλη την χώρα και σε αυτές τις νησίδες των Ολυμπιακών εγκαταστάσεων δεν θα ισχύουν αυτά τα δημοτικά τέλη και οι φόροι.


Δεύτερον. Αφαιρούνται αρμοδιότητες από την Τοπική Αυτοδιοίκηση γιατί με απλά λόγια, αδειοδοτούνται οι εγκαταστάσεις αναψυχής και εμπορίου μέσα στις Ολυμπιακές εγκαταστάσεις με βάση το νομοσχέδιο, από τον Γενικό Γραμματέα της Περιφέρειας και όχι από τους Δήμους και τα Δημοτικά Συμβούλια ή τις Νομαρχίες όπως συμβαίνει σε όλη την χώρα και ως συνακόλουθη εξέλιξη αυτών των δύο παρατηρήσεων, της αφαίρεσης πόρων και αρμοδιοτήτων, υπάρχει μία πολύ σοβαρή συνέπεια: Δημιουργείται θεσμικά μεν μία νησίδα κυριολεκτικά στο ελληνικό κράτος, στην ελληνική Πολιτεία, όπου ισχύουν άλλοι νόμοι και το σημαντικότερο κατά την γνώμη μου, είναι ότι δημιουργούνται συνθήκες αθέμιτου ανταγωνισμού στην ίδια την ελεύθερη αγορά. Φανταστείτε λοιπόν μία αγορά στην Αττική για την οποία ισχύει το τάδε ωράριο λειτουργίας των καταστημάτων, αλλά στις Ολυμπιακές εγκαταστάσεις ισχύει ένα άλλο ωράριο. Μία αγορά για την οποία ισχύουν συγκεκριμένα τέλη, φόροι και δικαιώματα που επιβαρύνουν τον έμπορο, τον επιτηδευματία και μία νησίδα στην οποία δεν ισχύουν αυτά. Πρόκειται καθαρά, ξεκάθαρα και απροκάλυπτα για αθέμιτο ανταγωνισμό. 


Τέλος και κυριότερο, για να μην μακρηγορήσω, να είμαι σύντομος όπως υποσχέθηκα, υπάρχει μία διάσταση που κατά την ταπεινή μου γνώμη και μολονότι δεν είμαι κάτοικος Αττικής, έχω όμως υποχρέωση θεσμικά εκ του ρόλου μου να γνωρίζω μερικά πράγματα και θα σας τα πω. Η τέταρτη και σημαντικότερη διάσταση, ο τέταρτος και σημαντικότερος λόγος για τον οποίο πρέπει τώρα να αποσυρθεί το νομοσχέδιο, είναι ότι θεσπίζονται, νομοθετούνται και χωροθετούνται σοβαρότατες λειτουργίες υπερτοπικού χαρακτήρα, οι οποίες θα λειτουργήσουν καταλυτικά, θα επιδράσουν καταλυτικά στην ζωή όλου του λεκανοπεδίου της Αττικής. 


Έλεγα νωρίτερα σε κάποια κανάλια που βιάζονταν και δεν μπορούσαν να μείνουν στην συνέντευξη, πρέπει να κατανοήσει μέχρι και ο κάτοικος στο Λαγονήσι ή στο Καπανδρίτι ότι οι αποφάσεις που αφορούν την χωροθέτηση αυτών των λειτουργιών τον αφορούν. Αυτές οι υπερτοπικές λειτουργίες που πρόκειται να φιλοξενηθούν σε αυτές τις εγκαταστάσεις, είναι λειτουργίες που θα φέρουν σεισμικές αλλαγές στο εμπόριο, την αναψυχή, στην κυκλοφορία, την στάθμευση. Σε όλες τις πλευρές και στην οικονομική φυσικά ευρωστία διαφόρων κοινωνικών και παραγωγικών τάξεων και τέτοιου τύπου λειτουργίες να σπεύσω να πω ότι δεν απαγορεύονται κυρίες και κύριοι. Είναι προφανές ότι κάθε χώρα δικαιούται να παίρνει τέτοιες αποφάσεις, αλλά σε κάθε σύγχρονη και πολιτισμένη χώρα, σε όλον τον σύγχρονο και πολιτισμένο κόσμο, σε αυτό που θέλουμε να ανήκουμε και εμείς ως Ελλάδα, υπάρχουν δύο αδιαπραγμάτευτες προϋποθέσεις για να συμβεί κάτι τέτοιο. Η μία προϋπόθεση λέγεται κοινωνική διαβούλευση και η άλλη προϋπόθεση λέγεται ισχυρή επιστημονική τεκμηρίωση. 

Στην περίπτωση μας δεν έχει γίνει ούτε διαβούλευση, παρά μόνο αποσπασματικός διάλογος με επιμέρους Δήμους για χρήσεις εντός των διοικητικών τους ορίων αφενός και αφετέρου, σε ότι αφορά την επιστημονική τεκμηρίωση, μόνο ένα στοιχείο, ο κύριος Αλβανός, ενδεχομένως να μπορεί να μας πει πολύ περισσότερα η κυρία Μπάτσου σε αυτό το θέμα και ο κύριος Κορτζίδης από ότι ξέρω, από πλευράς κατοίκων και οι Δήμαρχοι βέβαια οι ενδιαφερόμενοι, αλλά θέλω να σας πω λοιπόν ότι δεν προβλέπονται καν από το Ρυθμιστικό της Αττικής και δεν υποστηρίζονται οι προτάσεις για τις συγκεκριμένες χρήσεις από ούτε μία χωροταξική και πολεοδομική μελέτη. Αν είναι δυνατόν! Ποιος να μας ακούσει; Δεν είναι ότι δεν πρέπει να γίνουν αυτά που δρομολογεί η κυβέρνηση. Είναι ότι πρέπει να υπάρξει κοινωνική διαβούλευση που να αφορά τους όρους και τις προϋποθέσεις και την κοινωνική αποδοχή της υπερτοπικής λειτουργίας και από την άλλη πρέπει να υπάρξει πρώτα ισχυρή επιστημονική τεκμηρίωση επί της οποίας θα γίνεται η κοινωνική διαβούλευση. 


Αυτοί λοιπόν οι τέσσερις λόγοι, θα έλεγα μάλιστα κατά σειρά από τον μικρότερης σημασίας και παρότι είμαι Πρόεδρος της ΚΕΔΚΕ θεωρώ τον τελευταίο λόγο πολύ ισχυρότερο από την αφαίρεση πόρων από την Αυτοδιοίκηση. Είναι από κάτω προς τα επάνω. Ο λιγότερος σοβαρός λόγος, τολμώ να το πω, είναι η αφαίρεση πόρων. Ο αμέσως ισχυρότερος είναι η αφαίρεση αρμοδιοτήτων, ο αμέσως ισχυρότερος είναι οι συνθήκες αθέμιτου ανταγωνισμού που δημιουργούνται στην αγορά και ο ισχυρότερος όλων των λόγων είναι ότι τεράστιας σημασίας πολεοδομικές παρεμβάσεις γίνονται χωρίς διαβούλευση και επιστημονική τεκμηρίωση, πράγμα το οποίο είναι απαράδεκτο και δεν συνάδει με αρχές που πρέπει να διέπουν την λήψη σοβαρών αποφάσεων σε μία σύγχρονη και πολιτισμένη χώρα. 


Σας ευχαριστώ πολύ. Θα δώσω τον λόγο στον κύριο Αλαβάνο. 

Ι. ΑΛΑΒΑΝΟΣ: Εγώ να συμφωνήσω με τον Πρόεδρο θα ήθελα και μετά η κυρία Μπάτσιου που είναι η αρμόδια στο Τεχνικό Επιμελητήριο για αυτά τα θέματα, θα σας πει στα πλαίσια τα χρονικά που όρισε ο Πρόεδρος, σύντομα δηλαδή, κάποιες ειδικότερες παρατηρήσεις. 


Καταρχήν και εμείς σαν Τεχνικό Επιμελητήριο ζητάμε την απόσυρση του νομοσχεδίου γιατί πρώτα ασπαζόμαστε το σύνολο των λόγων που ανέφερε ο Πρόεδρος της ΚΕΔΚΕ και ίσως τους επαναλάβω. Θέλουμε να υπάρχουν γενικές κατευθύνσεις, χωροταξικές, πολεοδομικές. Έχουμε επισημάνει την έλλειψή τους και την καθυστέρησή τους. Αντί αυτού παρατηρούμε και με το θέμα της αξιοποίησης των Ολυμπιακών εγκαταστάσεων ότι οι υποτιθέμενες τοπικές παρεμβάσεις προσδιορίζουν γενικότερες υπερτοπικές παρεμβάσεις και αποφάσεις υπερτοπικού χαρακτήρα. 

Το Ρυθμιστικό της Αθήνας - στην περίπτωση της Αθήνας, γιατί και άλλες πόλεις που έχουν Ολυμπιακές εγκαταστάσεις έχουν αντίστοιχες προβλέψεις – που ο Υπουργός είχε ανακοινώσει ότι μέχρι τέλος Ιουλίου νομίζω θα είχε κατατεθεί, δεν το έχουμε και παρ’ όλα αυτά βλέπουμε αποφάσεις οι οποίες θα έπρεπε να έχουν προσδιοριστεί από το Ρυθμιστικό, αντίθετα, πιθανότατα θα το προσδιορίσουνε. 

Το άλλη που ήθελα να σημειώσω, είναι ότι εμείς ζητάμε να διασφαλιστεί η κοινή ωφέλεια που αποτελεί πρωταρχικό σκοπό αυτών των χρήσεων και ήταν και η πρόβλεψη του νόμου, ο οποίος προέβλεπε την δημιουργία των Ολυμπιακών εγκαταστάσεων, πρόβλεψη η οποία έχει ξεχαστεί τελείως από τις διατάξεις του παρόντος νομοσχεδίου. 

Βλέπουμε διαδικασίες για άλλη μία φορά, στις οποίες είμαστε αντίθετοι. Αντί της κοινωνικής διαβούλευσης, που είπε ο κύριος Κουκουλόπουλος, να έχουμε πάλι, για άλλη μία φορά, καθιέρωση έκτατων και κατ’ εξαίρεση διαδικασιών. 

Εμείς συμφωνούμε απόλυτα σε αυτό που προβλήθηκε, με την σειρά που προβλήθηκε, για την αφαίρεση πόρων και αρμοδιοτήτων από την Τοπική Αυτοδιοίκηση. Έχουμε πει ότι στην Ευρωπαϊκή Ένωση κατά μέσο το ΑΕΠ που παράγεται από τους φορείς Τοπικής Αυτοδιοίκησης είναι το πενταπλάσιο από ότι στην Ελλάδα. Αυτό, παρά τα προβλήματα που εμείς επισημαίνουμε ότι υπάρχουν στο επίπεδο Τοπικής Αυτοδιοίκησης και θα το συζητήσουμε και με τους δύο Προέδρους που είναι αριστερά μου, εμείς λέμε ότι πρέπει να ενισχυθεί πάρα πολύ η Τοπική Αυτοδιοίκηση, να μην της αφαιρούνται πόροι για να υλοποιεί τις διαδικασίες που πρέπει να κάνει και νομίζω ότι τα υπόλοιπα θέματα θα τα πει η κυρία Μπάτσιου.

Β. ΜΠΑΤΣΙΟΥ: Δεν έχω να προσθέσω πολλά πράγματα. Τρία σημεία μόνο από άποψη πολεοδομικού-χωροταξικού χαρακτήρα θέλω να τονίσω. 


Αυτό το σχέδιο νόμου χωροθετεί υπέρμετρες εμπορικές χρήσεις – το είπε ο Πρόεδρος της ΚΕΔΚΕ – επιχειρηματικών ζωνών, που θα διαταράξει οπωσδήποτε τις τοπικές αγορές και θα αναδιαταχθούν οι δραστηριότητες του εμπορίου με σημαντικές επιπτώσεις στις χρήσεις γης στην ευρύτερη περιοχή, αλλά και στην οικιστική δομή των πόλεων.


Ένα άλλο σημείο που θα ήθελα να τονίσω, είναι ότι μονιμοποιούνται οι προσωρινές εγκαταστάσεις τις οποίες ο 2730, ο Ολυμπιακός νόμος, προέβλεπε να αποσυρθούν σε ένα εξάμηνο και όχι μόνο, αλλά δίνει την δυνατότητα χωρίς κριτήριο κάθε φορά που απαιτούνται προσωρινές εγκαταστάσεις, να χωροθετούνται και να κατασκευάζονται και κατά αυτόν τον τρόπο να αυξάνεται εμμέσως ο συντελεστής δόμησης στις συγκεκριμένες περιοχές. 


Σημαντικότερο όλων, το τόνισε και ο Πρόεδρος του Επιμελητηρίου και ο Πρόεδρος της ΚΕΔΚΕ, είναι ότι προκαταλαμβάνει αυτό το σχέδιο νόμου και δεσμεύει καθοριστικά  την συνολική πολεοδομική πολιτική του λεκανοπεδίου της Αθήνας, η οποία πρόκειται να θεσμοθετηθεί, δηλαδή πρόκειται να αναθεωρηθεί το Ρυθμιστικό της Αθήνας σύμφωνα με τα όσα είπε ο Υπουργός ΠΕΧΩΔΕ, συντόμως.


Άρα, δεν κατανοούμε και από αυτήν την άποψη πώς είναι δυνατόν να χωροθετούνται και να καταστρατηγούνται Προεδρικά Διατάγματα και το θεσμικό ισχύον πλαίσιο υπερτοπικών πόλων, που θα έπρεπε πραγματικά να ιδωθούν μέσα από μία γενικότερη πολιτική του χώρου και με την συνέπεια των περιβαλλοντικών επιπτώσεων. Δεν έχουμε δει καμία μελέτη και από την άποψη των κινήσεων, δηλαδή συγκοινωνίες και όλα αυτά, επιστημονικού χαρακτήρα, που τεκμηριώνουν την αναγκαιότητα της προσαύξησης του συντελεστή στους πόλους και σε όλα τα σημεία αυτή η δημιουργία υπερτοπικής χρήσεις μεικτών χρήσεων και εμπορικής δραστηριότητας. 


Σας ευχαριστώ.

Π. ΚΟΥΚΟΥΛΟΠΟΥΛΟΣ: Ευχαριστούμε την κυρία Μπάτσιου και κυρίως γιατί νομίζω έδωσε και περιεχόμενο σε αυτά που περιγραφικά είπαμε και εγώ και ο αγαπητός Πρόεδρος. 


Παρακαλώ τον κύριο Φιλίππου, Πρόεδρο της ΤΕΔΚΝΑ και Δήμαρχο Καλυβίων. 

Π. ΦΙΛΙΠΠΟΥ: Αγαπητοί φίλοι, ευχαριστώ και εγώ με την σειρά μου για την σημερινή σας παρουσία εδώ. Θα μου επιτρέψετε να πω δύο λόγια για την Αττική. 


Ζούμε σε μία περιοχή, την γνωρίζουμε όλοι, που έχει το λιγότερο κατά τετραγωνικό μέτρο πράσινο από όλη την Ευρώπη. Είναι γνωστό και σε κάποιες ημερίδες που έχει διοργανώσει και το ΤΕΕ σε συνεργασία με την Νομαρχιακή Αυτοδιοίκηση, ότι όταν ένα Λονδίνο, ένα Παρίσι, έχει μέσο όρο 20 ή 22 τετραγωνικά μέτρα ανά κάτοικο, εμείς είμαστε μόλις στα 2,5 τετραγωνικά μέτρα.


Τι παρατηρούμε τα τελευταία χρόνια; Όλες οι δημόσιες εκτάσεις, να τις πούμε ακάλυπτες και να μην τις πούμε πράσινο, είτε ανήκουν στο Υπουργείο Εθνικής Άμυνας, στρατόπεδα και τέτοια πράγματα, είτε ανήκουν στα λιμάνια, είτε οι παραλίες που ανήκουν στον ΕΟΤ και τα Τουριστικά Ακίνητα, είτε στην Εκκλησία, είτε και τελευταία τώρα τα Ολυμπιακά έργα με τις όποιες Ολυμπιακές χρήσεις που ανήκουν στα Ολυμπιακά Ακίνητα, τι παρατηρούμε; Όλες αυτές οι δημόσιες εκτάσεις να δίνονται, όπως μας λένε, προς όφελος του Δημοσίου σε ιδιώτες. Προς όφελος του Δημοσίου όλες αυτές οι εκτάσεις μισθώνονται για πολλά χρόνια, ίσον εκποιούνται, προς όφελος του Δημοσίου, με αποτέλεσμα και αυτό το λίγο, ελάχιστο πράσινο πλέον που έχει μείνει στην Αττική, κάθε μέρα να χάνεται πάντα προς όφελος του Δημοσίου από ότι μας λένε. 


Μέσα λοιπόν σε αυτήν την πολιτική και σε αυτήν την τακτική που ακολουθείται, εντάσσεται νομίζω και κατά την άποψή μας και η όποια πρόταση έχει σήμερα υποβληθεί για την αξιοποίηση των Ολυμπιακών εγκαταστάσεων και τις μεταολυμπιακές χρήσεις. 


Δεν θα μπω σε τεχνικά θέματα και τι αφορά ή όχι την Αυτοδιοίκηση, τα είπε ο Πρόεδρος της ΚΕΔΚΕ και πολύ σωστά. Θα σταθώ όμως ότι όταν η βασική αρχή και ο βασικός στόχος είναι η εμπορευματοποίηση ή η αξιοποίηση με ιδιώτες και οποιαδήποτε άλλη χρήση αυτών των χώρων, καταλαβαίνετε ότι ένα από τα πιο βασικά ζητούμενα για εμάς που μένουμε στην Αττική, που είναι το πράσινο, που είναι οι χώροι αναψυχής, που ο χαρακτήρας των Ολυμπιακών αν μη τι άλλο ήταν χαρακτήρας αθλητικός, πολιτιστικός, αναψυχής και γενικότερα κοινωνικός, να τα χαίρονται οι πολίτες και οι κάτοικοι ενός λεκανοπεδίου πέντε εκατομμυρίων ανθρώπων.


Δυστυχώς αυτό το πράγμα καταστρατηγείται. Η Αυτοδιοίκηση στην ουσία είναι απούσα από όλον αυτόν τον προγραμματισμό. Μετά από δικές μας πιέσεις δέχτηκαν να υπάρχει μέσα στα Όργανα ένας εκπρόσωπος της Αυτοδιοίκησης, που όπως καταλαβαίνετε θα είναι τυπικός πλέον ο ρόλος του. Οι όποιες αποφάσεις θα λαμβάνονται ερήμην της Αυτοδιοίκησης και εδώ τίθεται το θέμα των όποιων αρμοδιοτήτων μας των θεσμοθετημένων που τελικά μας τις αφαιρούν και είναι κάτι που δεν μπορούμε να το δεχτούμε.


Βλέπετε, υπάρχουν κοινωνικές αναστατώσεις και κινητοποιήσεις σε περιοχές όπως είναι η Καλλιθέα. Τι ζητάει η Καλλιθέα; Να μείνει ακάλυπτος αυτός ο χώρος. Έστω να δούμε σε συνεργασία μία ήπια χρήση ποια θα είναι; Όμως έλεος! Λίγο πράσινο. Τι ζητούν οι Δήμοι του Ελληνικού; Είναι πάρα πολύ απλό. Αυτός ο χώρος που ήταν του πρώην αεροδρομίου, να μην γίνει ένα τεράστιο εμπορικό κέντρο με τις όποιες επιπτώσεις. Έχει εμπορικά κέντρα η Αθήνα αρκετά. Δεν πρέπει να κρατήσουμε και κάποιους χώρους αναψυχής;


Σε αυτά δεν μετέχουμε και εδώ θέλω να δώσω και κάποιες διευκρινίσεις, γιατί πολλές φορές ρωτούμαστε από δημοσιογράφους και διαφόρους φορείς: Είναι δυνατόν εσείς οι Δήμοι να μπορέσετε να αξιοποιήσετε ή να λειτουργήσετε όλες αυτές τις εγκαταστάσεις; Όχι, δεν είπαμε κάτι τέτοιο. Ούτε εντέλει είμαστε και κατά του ιδιωτικού τομέα και ιδιωτικών φορέων αξιοποίησης, γιατί σίγουρα θα πρέπει να υπάρξουν και κάποιοι πόροι να συντηρηθούν και να λειτουργήσουν αυτά τα έργα. Αυτά όμως θα πρέπει να είναι ελεγχόμενα, να γνωρίζουμε τι ακριβώς γίνεται και τουλάχιστον η εμπειρία που έχουμε ζήσει όλοι από όποια θέση και αν βρισκόμαστε τα τελευταία χρόνια, λέει ακριβώς το αντίθετο. Ότι δεν υπάρχει έλεγχος και καταστρατηγούνται τα πάντα. Μόνο οι συντελεστές δόμησης που έχουν δοθεί επιπλέον  για την «αξιοποίηση» αυτών των εγκαταστάσεων, μας τρομάζουν όλους. 


Με αυτό το δεδομένο λοιπόν, εμείς σαν Αυτοδιοίκηση επιδιώξαμε από πλευράς Ένωσης Δήμων και Κοινοτήτων με την κυρία Πετραλιά κάποιες επαφές και τις επιδιώξαμε εμείς, δεν κληθήκαμε ποτέ και αυτό είναι το σημαντικό και στην τελευταία επαφή που είχαμε απλώς μας παραδόθηκε το νομοσχέδιο και αν δεν το είχαμε επιδιώξει, πιθανόν να μην υπήρχε και τέτοια πρόθεση από πλευράς Πολιτείας. Μεμονωμένα μόνο Δήμους και Δημάρχους κάλεσαν εκεί όπου υπάρχουν Ολυμπιακές χρήσεις, χωρίς να δούμε τα γενικότερα. Τι γίνεται χωροταξικά, τι γίνονται οι χρήσεις, ποια είναι η ανάπτυξη, ποιες είναι οι εμπορικές δραστηριότητες και πώς αυτές θα επηρεάσουν το κέντρο και λοιπά. Τέτοιες συζητήσεις, όπως είπε και ο Πρόεδρος της  ΚΕΔΚΕ, δεν έχουν γίνει. 


Για αυτόν τον λόγο είμαστε κάθετα αντίθετοι πλέον με την συζήτηση και ψήφιση του νομοσχεδίου που γίνεται αυτές τις μέρες στην Βουλή και ζητούμε και εμείς να αποσυρθεί και να το συζητήσουμε πάλι σε καινούργια βάση, με κύριο γνώμονα το περιβάλλον και το πράσινο, που πλέον η Αττική και η Αθήνα δεν έχει καθόλου και κάθε μέρα που περνάει χάνεται και ένας χώρος πρασίνου. 


Σας ευχαριστώ. 

Π. ΚΟΥΚΟΥΛΟΠΟΥΛΟΣ: Παρακαλώ τον κύριο Στάθη Ανέστη, Γραμματέας Τύπου της ΓΣΕΕ.

Α. ΣΤΑΘΗΣ: Ευχαριστώ κύριε Πρόεδρε. Δεν έχω πολλά διαφορετικά να πω, συμφωνούμε απολύτως με τις προσεγγίσεις που έγιναν από τους προηγούμενους και νομίζω τα συνόψισε ο Πρόεδρος της ΚΕΔΚΕ τα ζητήματα και τα αιτήματα που πρέπει να είναι απαιτούμενα και διεκδικούμενα. 


Να συμπληρώσω μόνο με δύο στοιχεία: πρώτον, ότι από τον Μάιο του 2004 η ΓΣΕΕ έθετε σε κάθε συνάντηση, σε κάθε συζήτηση με τη κυβέρνηση το ζήτημα της μεταολυμπιακής χρήσης και αξιοποίησης. Πέρα από τα ζητήματα που βάζει η ΚΕΔΚΕ και είναι τα γενικά και τα άμεσα ενδιαφερόμενα για εμάς όλους και για τους εργαζόμενους που εκπροσωπούμε, συνδέεται άρρηκτα το ζήτημα αυτό και με τις θέσεις εργασίας, με την απασχόληση, αλλά και με τις συνθήκες εργασίας. 


Η τελευταία συνάντηση τον Σεπτέμβρη του 2004, 10 μέρες πριν την Έκθεση της Θεσσαλονίκης, με τον Πρωθυπουργό – και η μοναδική συνάντηση που έχει κάνει με τη ΓΣΕΕ μέχρι σήμερα – η απάντηση-δέσμευση ήταν ότι: κύριοι, πριν προετοιμαστεί οποιοδήποτε πλαίσιο θα υπάρξει διαβούλευση, συνεννόηση και μαζί σας και με όλους τους εμπλεκόμενους φορείς. Όσο την είδατε εσείς αυτή τη διαβούλευση και αυτή τη συνεννόηση, άλλο τόσο την είδε και η ΓΣΕΕ. 


Υπάρχει λοιπόν τεράστιο πρόβλημα. Δεν είναι το πρώτο, είναι ένα ακόμα όμως σημαντικό δείγμα περιφρόνησης των κοινωνικών φορέων σε κρίσιμα ζητήματα. Σε όλα τα θέματα, είτε στο ωράριο λειτουργίας των καταστημάτων, όπως ξέρετε σας θυμίζω ότι πήγε στην ΟΚΕ, παρά την ομόφωνη απόφαση της ΟΚΕ όλοι οι υπόλοιποι φορείς αγνοηθήκαμε προκλητικότατα. Δηλαδή η ΓΕΣΕΔΕ, η Ένωση Εμπόρων, η ΓΣΕΕ δεν έγινε μαζί μας καμία απολύτως συνεννόηση, συζήτηση, δεν άκουσαν και δεν ακούν τις προτάσεις μας.


Έτσι λοιπόν και για αυτούς τους λόγους ταυτιζόμαστε απόλυτα και συμπορευόμαστε με τη ΚΕΔΚΕ στην απαίτηση να αποσυρθεί αυτό το νομοσχέδιο, να γίνει ουσιαστική συζήτηση με τους εμπλεκόμενους φορείς, να διασφαλιστούν οι τέσσερις προϋποθέσεις – να μην τις επαναλάβω και τρώω χρόνο – που ανέφερε ο Πρόεδρος της ΚΕΔΚΕ και να συνδεθεί και διαλεκτικά με τις θέσεις εργασίας, την απασχόληση, αλλά και τις συνθήκες εργασίας που δημιουργεί ή που θα δημιουργήσει αυτό το έκτρωμα που προωθείται, με τον τρόπο μάλιστα που προωθείται. 


Μαζί λοιπόν θα πορευτούμε, Πρόεδρε και αγαπητοί συνάδελφοι εκπρόσωποι της Τοπικής Αυτοδιοίκησης, γιατί αυτό το θέμα όπως αντιλαμβάνεστε διαπερνά και αφορά και τους εργαζόμενους άμεσα και καθοριστικά, που όλοι μας είμαστε δημότες και είμαστε κάτοικοι και του Λεκανοπεδίου και των άλλων πόλεων που έχουν μικρότερες ή μεγαλύτερες Ολυμπιακές εγκαταστάσεις.


Σας ευχαριστώ πολύ. 

Π. ΚΟΥΚΟΥΛΟΠΟΥΛΟΣ: Εμείς όλοι είμαστε θεσμικοί, δεν είναι βέβαια αυτό κακό, για αυτό θα παρακαλέσω να μιλήσει τώρα ο κύριος Κορτζίδης εκ μέρους της Παναττικής Επιτροπής, που είναι μια πρωτοβουλία κοινωνίας και στη συνέχεια θα μιλήσει η κυρία Γεννηματά, η οποία να μην πω τι ιδιότητες έχει, είναι γνωστές. 

Χ. ΚΟΡΤΖΙΔΗΣ: Ευχαριστώ κύριε Πρόεδρε. Μιλώ εκ μέρους της Παναττικής Επιτροπής κατά της εκποίησης των Ολυμπιακών εγκαταστάσεων, η οποία συγκροτήθηκε με αφορμή το συγκεκριμένο νομοσχέδιο που συζητούμε σήμερα, αλλά αποτελείται από συσπειρώσεις φορέων που ασχολούνται μακροχρόνια και σταθερά με το περιβάλλον και τους ελεύθερους χώρους. Ο σκοπός συγκρότησης της Επιτροπής αυτής ήταν και είναι να συμβάλλουμε στη κινητοποίηση δυνάμεων για να αποτραπεί η ψήφιση του νομοσχεδίου ή αν αυτή γίνει τελικά να υπάρξουν όσο το δυνατόν μεγαλύτερες αντιδράσεις στην διαδικασία υλοποίησής τους. 

Είμαστε αντίθετοι με το νομοσχέδιο αυτό συνολικά, γιατί το κριτήριό του δεν είναι ικανοποίηση όπως ήδη αναφέρθηκε των αναγκών εκατομμυρίων κατοίκων της Αττικής σε ελεύθερους χώρους με πράσινο, σε ελεύθερη πρόσβαση στις Ολυμπιακές εγκαταστάσεις για την ανάπτυξη του μαζικού λαϊκού αθλητισμού και πολιτισμού, αλλά κριτήριό του είναι οι ανάγκες κερδοφορίας του κεφαλαίου. 

Είμαστε συνολικά αντίθετοι στο νομοσχέδιο αυτό για τους εξής συνοπτικά λόγους: πρώτον, ιδιωτικοποιεί μέσω της Ολυμπιακά Ακίνητα Α.Ε. το σύνολο σχεδόν των εγκαταστάσεων που έχει πληρώσει και θα πληρώνει και το επόμενο διάστημα και μάλιστα πανάκριβα ο ελληνικός λαός. Θεωρούμε ότι αυτό είναι ανεπίτρεπτο, δεν πρέπει να έχει καμία σχέση η Ολυμπιακά Ακίνητα Α.Ε. με τη διαχείριση αυτής της λαϊκής περιουσίας, η οποία πρέπει να παραμείνει δημόσια και ελεύθερη στη χρήση της από τους πολίτες.

Δεύτερον, όπως ήδη αναφέρθηκε νομιμοποιεί όλες τις προσωρινές Ολυμπιακές εγκαταστάσεις και επιπλέον αυξάνει τη δόμηση είτε με άμεσο τρόπο και βάρβαρο θα έλεγα, όπως γίνεται στη περίπτωση της παραλίας του Αγίου Κοσμά που δίνεται η δυνατότητα υπέρ του εξαπλάσιου να δομηθεί αυτός ο συγκεκριμένος χώρος από την υπάρχουσα σήμερα δόμηση, είτε με τη περίπτωση των προσωρινών λυόμενων εγκαταστάσεων που προβλέπονται σχεδόν στο σύνολο των περιπτώσεων.

Τρίτον, θεσμοθετεί στους χώρους αυτούς πληθώρα εμπορικών και επιχειρηματικών χρήσεων, ήδη επίσης αναφέρθηκε αυτό.

Τέταρτον, που επίσης αναφέρθηκε, δημιουργεί ένα ειδικό καθεστώς λειτουργίας αυτών των εμπορικών επιχειρηματικών ζωνών, που είναι σε βάρος και των εργαζομένων και των μικρομεσαίων επιχειρηματιών και της Τοπικής Αυτοδιοίκησης, της οποίας τον ρόλο περιθωριοποιεί. 

Τέλος, παραβιάζει κάθε έννοια χωροταξικού και πολεοδομικού σχεδιασμού, διαβούλευσης και διαλόγου, ακόμη και σχετικών οδηγιών της Ευρωπαϊκής Ένωσης για τόσο σοβαρά ζητήματα. Ήδη αναφέρθηκε εδώ η περίπτωση με το ρυθμιστικό σχέδιο της Αθήνας, που ενώ επίκειται η συζήτηση για τη τροποποίησή του, το νομοσχέδιο αυτό το τσαλακώνει κυριολεκτικά. 

Εμείς να προσθέσουμε ως Επιτροπή κάτι που έπεσε στην αντίληψή μας, ότι υπάρχει ήδη σχετική οδηγία η 42/2001 της Ευρωπαϊκής Ένωσης, που προβλέπει ότι όταν πρόκειται να εκπονηθούν τέτοια σχέδια και προγράμματα που αφορούν χρήσεις γης τέτοιες εκτεταμένες παρεμβάσεις και συγκεκριμένα χρήσεις που θεσμοθετούνται με αυτό το νομοσχέδιο από συνεδριακά κέντρα, εμπορικά κέντρα, θεματικά πάρκα, εκθεσιακά κέντρα, ακόμη και χώροι στάθμευσης αυτοκινήτων. Επιβάλλεται να υπάρξουν μελέτες περιβαλλοντικών επιπτώσεων και μια διαδικασία διαβούλευσης, διαλόγου με τις τοπικές Αρχές και τους πολίτες, πράγμα που όλοι γνωρίζουμε πολύ καλά ότι δεν έχει γίνει. 

Το επιχείρημα που κατά κόρον χρησιμοποιούν όσοι υποστηρίζουν το νομοσχέδιο, ότι το Δημόσιο δεν μπορεί να αναλάβει το κόστος συντήρησης των Ολυμπιακών εγκαταστάσεων, είναι κατά την άποψή μας εντελώς προσχηματικό. Το κόστος αυτό θα το αναλάμβανε έτσι και αλλιώς ο ελληνικός λαός και για αυτό είναι λογικό να του ανήκουν αυτές οι εγκαταστάσεις, να έχει ελεύθερη πρόσβαση σε αυτές, να υπηρετούν τις ανάγκες τους χωρίς τη διαμεσολάβηση των επιχειρηματιών και χωρίς την επιπλέον υποχρέωση που θα αναλάβουμε αυτό το νομοσχέδιο, να τους ταΐζει και αυτούς, να καταβάλει δηλαδή τον οβολό του τελικά ο ελληνικός λαός για να φουσκώνουν περισσότερο τα θησαυροφυλάκιά τους. 

Αγαπητοί φίλοι και φίλες, η αξιοποίηση των Ολυμπιακών εγκαταστάσεων και των χώρων που αυτές βρίσκονται αποτελεί ένα ζήτημα ζωτικής σημασίας για τους κατοίκους του Λεκανοπεδίου Αττικής. Είναι ένα ζήτημα ζωής και θανάτου θα μπορούσαμε να πούμε και κυριολεκτικά και μεταφορικά. Η σημερινή κυβέρνηση, συνεχίζοντας τη πολιτική της προηγούμενης, το αντιμετωπίζει με τον χειρότερο τρόπο. 

Παρ’ όλα αυτά θέλουμε να πούμε ότι δεν υπήρξαν οι ανάλογες αντιδράσεις για ένα τόσο σημαντικό ζήτημα και εδώ πέρα από τις αντικειμενικές δυσκολίες που πρέπει να αναζητηθούν και οι υποκειμενικές, πάντως η σημερινή συνέντευξη Τύπου εκφράζει την αντίδραση κορυφαίων φορέων της ελληνικής κοινωνίας σε αυτό το νομοσχέδιο. 

Για εμάς είναι φανερό ότι το πρόβλημα δεν θα σταματήσει στη συζήτησή του σε δύο ημέρες στη Βουλή, θα αποτελέσει σημείο αντιπαράθεσης και το επόμενο διάστημα και η φιλοδοξία μας είναι να δημιουργηθεί ένα ισχυρό κίνημα αντίστασης και διεκδίκησης με κάθε μέσο σε κάθε χώρο και σε κάθε βήμα που θα ακολουθήσει για την υλοποίηση αυτού του νομοσχεδίου, έτσι ώστε στον μεγαλύτερο δυνατό βαθμό να αχρηστευθεί στη πράξη. Αυτή θα είναι και η δική μας προσπάθεια, με κάθε τρόπο και με κάθε μέσο και οπουδήποτε θα εκδηλωθεί το αμέσως επόμενο διάστημα η προσπάθεια υλοποίησης αυτού του νομοσχεδίου.

Σας ευχαριστώ.

Π. ΚΟΥΚΟΥΛΟΠΟΥΛΟΣ: Ευχαριστούμε και εμείς τον κύριο Κορτζίδη. Τον λόγο έχει η κυρία Γεννηματά, Υπερνομάρχης Αθηνών και Πειραιώς και Πρόεδρος της ΕΝΑΕ.

Φ. ΓΕΝΝΗΜΑΤΑ: Καταρχήν να ζητήσω συγνώμη για τη καθυστέρηση, αλλά υπήρχε λάθος συνεννόηση ως προς την ώρα που ξεκινάει η συνέντευξη Τύπου. Εν πάση περιπτώσει αφού σας πρόλαβα είναι το σημαντικό, ότι είμαι και εγώ εδώ για να ενώσω και τη δική μου φωνή με όσα ακούστηκαν μέχρι τώρα. 


Νομίζω πως είναι πάρα πολύ χαρακτηριστικό ότι η ΚΕΔΚΕ, η ΤΕΔΚΝΑ, η ΕΝΑΕ, η ΓΣΕΕ, το ΕΚΑ και το Τεχνικό Επιμελητήριο, αλλά και οι εκπρόσωποι των κατοίκων ζητούν από κοινού την απόσυρση του συγκεκριμένου νομοσχεδίου και το άνοιγμα ενός ουσιαστικού διαλόγου για την καλύτερη δυνατή αξιοποίηση των Ολυμπιακών εγκαταστάσεων.


Εγώ θέλω να ρωτήσω το εξής: πώς είναι δυνατόν οι Ολυμπιακές εγκαταστάσεις να αποτελέσουν έναν υπερτοπικό πόλο ανάπτυξης, πολιτισμού και αθλητισμού με την παντελή απουσία της Αυτοδιοίκησης και των κοινωνικών φορέων; Δεν υπάρχουμε πουθενά, ούτε στον σχεδιασμό, ούτε στην υλοποίηση, ούτε ποτέ κληθήκαμε σε κανένα τραπέζι διαλόγου, δεν ζητήθηκε ποτέ η γνώμη μας. 

Παρά το γεγονός ότι εκφράσαμε δημόσια την αντίθεσή μας και τη τελευταία φορά στην συζήτηση στο Διευρυμένο Νομαρχιακό Συμβούλιο, όταν το θέμα μας ήταν το υπερτοπικό πράσινο και οι ελεύθεροι χώροι της Αττικής, ήμασταν ριζικά αντίθετοι όλες οι παρατάξεις για το νομοσχέδιο έτσι όπως είχαμε πληροφορηθεί ότι προωθείται. Παρά τις διαφορετικές μας απόψεις, παρά την αντίθεσή μας ουδέποτε κληθήκαμε να συζητήσουμε για το νομοσχέδιο αυτό. 


Αυτή τη στιγμή με το νομοσχέδιο που έχει κατατεθεί καταργούνται αρμοδιότητες της Αυτοδιοίκησης και του Α΄ και του Β΄ βαθμού. Στη πραγματικότητα ακυρώνονται οι Πολεοδομίες των Νομαρχιακών Αυτοδιοικήσεων, ακυρώνονται όλοι οι ελεγκτικοί μας μηχανισμοί, ακυρώνεται το δικαίωμα του Νομάρχη να ορίζει το ωράριο λειτουργίας των καταστημάτων ύστερα πάντα από συζήτηση με τους εμπλεκόμενους και ενδιαφερόμενους φορείς και το χειρότερο από όλα είναι ότι θα δημιουργηθούν με αυτό τον τρόπο καταστήματα δύο ταχυτήτων, που θα οδηγήσουν όπως κατ’ επανάληψη έχουμε τονίσει στο μαρασμό και στο κλείσιμο πάρα πολλών επιχειρήσεων γύρω από αυτές τις εγκαταστάσεις. 


Έτσι, αυτή τη στιγμή αυτό που εμείς βλέπουμε είναι ότι οι μόνες θέσεις εργασίας που σίγουρα θα δημιουργηθούν είναι αυτές που προβλέπονται για τη Γενική Γραμματεία και αναρωτιέμαι, αυτό ήταν τελικά το πνεύμα αυτού του νομοσχεδίου; Αυτή είναι η ανάπτυξη που περιμένουμε από τις Ολυμπιακές εγκαταστάσεις;

Επειδή είμαι σίγουρη ότι έχουν συζητηθεί όλα και για την εκχώρηση των συμφερόντων του Δημοσίου σε μια εταιρεία όπως είναι τα Ολυμπιακά Ακίνητα χωρίς έλεγχο και για τη κατάργηση των εσόδων που αυτή τη στιγμή έχει ο Α΄ βαθμός και τη πιθανή επιβάρυνση των πολιτών με νέους φόρους για αντιστάθμισμα.

Εγώ θέλω να κλείσω, για να σεβαστώ και τον χρόνο σας και να είμαι σύντομη, με μια έκκληση έστω και αυτή τη στιγμή να ακουστεί η φωνή μας, η φωνή της Αυτοδιοίκησης που δεν είναι άλλη από τη φωνή των πολιτών. Πιστεύουμε πως η κυβέρνηση θα πρέπει να μας ακούσει, θα πρέπει να σεβαστεί την ομόθυμη αυτή αντίθεση στο νομοσχέδιο που κατατίθεται, να προβληματιστεί αν μη τι άλλο και εν τέλει να μας ακούσει.

Σας ευχαριστώ πολύ.

Π. ΚΟΥΚΟΥΛΟΠΟΥΛΟΣ: Ευχαριστούμε τη κυρία Γεννηματά. Ο κύριος Γεωργακόπουλος έχει τον λόγο, Πρόεδρος του Συλλόγου Αρχιτεκτόνων.

Τ. ΓΕΩΡΓΑΚΟΠΟΥΛΟΣ: Καταρχήν στο πρώτο ερώτημα που πρέπει να απαντήσουμε και η ΚΕΔΚΕ και εμείς όλοι οι φορείς είναι αν υπήρχε σχέδιο για τους Ολυμπιακούς Αγώνες, γιατί ξέρετε όλα τα πράγματα έχουν μια διαδρομή και μια σειρά, δεν είναι ουρανοκατέβατα. Δεν είναι δηλαδή ότι μας προέκυψε ξαφνικά το πρόβλημα των Ολυμπιακών εγκαταστάσεων. 


Το πρόβλημα δυστυχώς, αγαπητοί φίλοι, είναι ότι δεν υπήρχε σχέδιο για τους Ολυμπιακούς Αγώνες. Σχέδιο δηλαδή και χωροταξικής ένταξης και σχέδιο βέβαια όσον αφορά τις Ολυμπιακές εγκαταστάσεις και τη μετέπειτα αξιοποίησή τους. Βρεθήκαμε λοιπόν δυστυχώς σε αυτό το δύσκολο και πολύ σοβαρό σημείο. 


Το ζήτημα πάντα όμως που μπαίνει και κάθε φορά εμείς οι αρχιτέκτονες και χωροτάκτες βάζουμε είναι ότι δυστυχώς αυτή η Πολιτεία σε όλη τη μεταπολεμική της διαδρομή δεν είχε σχέδιο ανάπτυξης ποτέ και όταν λέμε σχέδιο ανάπτυξης δεν είναι η αντιμετώπιση της καθημερινότητας ή της κάποιας οικονομικής κρίσης όπως παρουσιάζεται, είναι στρατηγικό σχέδιο ανάπτυξης. Αυτό με λίγα λόγια για εμάς καλύπτει μια πεντηκονταετία, βεβαίως μέσα στη διαδρομή με τις συνεχείς επικαιροποιήσεις του. Τέτοιο πράγμα δεν υπήρξε και δυστυχώς συνεχίζει να μην υπάρχει και μπορώ να πω ότι είμαστε η μοναδική χώρα έτσι πραγματικά, απαράδεκτη δηλαδή στο χάος. 

Όλοι εσείς και οι δημοσιογράφοι βεβαίως αντιμετωπίζετε ή ασχολείστε με ζητήματα που άπτονται της καθημερινότητας όσον αφορά την οικονομία και διάφορα θέματα. Θέλω πραγματικά να σας ζητήσω ότι κάποια στιγμή πρέπει να δείτε λίγο πιο βαθιά τα πράγματα και εσείς, γιατί ξέρετε κάτι; Εμείς οι επιστημονικοί φορείς εδώ δεν έχω καταφέρει δυστυχώς να επικοινωνήσω με τη Πολιτεία αυτή τη στιγμή, καθόλου, όχι μόνο τώρα, σε όλη τη διαδρομή. 

Δεν έχω καταφέρει να τους πω ότι οικονομικό σχέδιο ή οικονομική ανάπτυξη ή ανάπτυξη με την έννοια οικονομία, η οποία ξέρετε πολύ καλά ότι έχει να κάνει με την οικονομία, δηλαδή οίκος και νόμος. Δηλαδή κανόνες στον οίκο μου σημαίνει οικονομία σαν αναφορά ρίζας. Αυτό το πράγμα λοιπόν έχει εκφυλιστεί και βλέπουμε την οικονομία σαν μια ιστορία οικονομικής κρίσης για αντιμετώπιση της καθημερινότητας, δεν τη βλέπουμε σαν σχέδιο.

Αναπτυξιακό σχέδιο λοιπόν σημαίνει χωροταξία καταρχήν, τακτοποιώ κάποια πράγματα στο χώρο δηλαδή, που πάνω σε αυτό δημιουργώ ένα πλαίσιο δηλαδή που κινείται όλη η κοινωνία. Δεν υπήρξε και δεν υπάρχει.

Αττική, ρυθμιστικό Αθήνας: έγινε κάποια στιγμή το ρυθμιστικό Αθήνας εποχής αείμνηστου Τρίτση, αυτό ουδέποτε υλοποιήθηκε, ουδέποτε προχώρησε, έμεινε στα χαρτιά. Η Πολιτεία αυτοσχεδίαζε και δυστυχώς η ίδια η Πολιτεία σε όλη αυτή τη διαδρομή μέχρι σήμερα αυτοσχεδίαζε με την έννοια δηλαδή της αντιμετώπισης κάποιων ζητημάτων μέσα στο χώρο και μέσα στην εξάπλωση των πόλεων, η οποία είναι γιγάντια και δεν είναι μόνο εδώ. Χωρίς κανένα σχέδιο, καμία άποψη γύρω από όλη αυτή τη τεράστια διαδρομή, όπου ουσιαστικά δημιουργούσε η ίδια για κάποια ζητήματα που είχε να αντιμετωπίσει τετελεσμένα γεγονότα σε βάρος του δημοσίου συμφέροντος, καταλάβατε; 

Δηλαδή έχουμε μια χώρα, ένα κράτος, μια Πολιτεία η οποία ουσιαστικά δημιουργεί, διότι δεν προλαβαίνει, δεν σχεδιάζει και τα πάντα κινούνται από μόνα τους και όταν παρεμβαίνει, παρεμβαίνει και η ίδια σε βάρος του δημόσιου συμφέροντος. Έχουμε φτάσει σε ένα τραγικό σημείο δηλαδή ότι η κοινωνία και οι Έλληνες πολίτες, εμείς δηλαδή σαν υποκείμενα πριν από 20 χρόνια είχαμε καλύτερους δείκτες ευημερίας. Ξέρετε τι σημαίνει αυτό; Είχαμε τη μεγαλύτερη μακροζωία και τώρα μας έχουν ξεπεράσει άλλοι. Χάνουμε τους δείκτες μακροζωίας, γιατί τότε ζούσαμε βέβαια με άλλους ρυθμούς και με όλα αυτά. 

Αυτή η κοινωνία και η Πολιτεία μας κουβάλησε λοιπόν με τον ρυθμό της αστικοποίησης σε αυτούς τους χώρους, μας εγκατέλειψε τελείως και δυστυχώς περνάμε πολύ άσχημα. Όλη η υπόθεση λοιπόν είναι το σχέδιο, που δεν υπήρξε και δεν υπάρχει. Φτάσαμε λοιπόν με όλα αυτά σε αυτό το σημείο τώρα, ότι δόθηκαν από τους Έλληνες πολίτες τεράστια χρήματα στους Ολυμπιακούς Αγώνες χωρίς σχέδιο, καμιά αποτελεσματικότητα. Κάναμε ωραίους Ολυμπιακούς Αγώνες και τίποτε από εκεί και πέρα, θα το δείτε και έτσι φαίνεται. 

Ήταν άποψή μας αυτή και αυτό το είχα θέσει σαν ερώτημα σε αντίστοιχη εκδήλωση πριν από τους Ολυμπιακούς Αγώνες και μια ιστορία άσχημη, που για να καταλάβετε τι σημαίνει σχεδιάζω και τι σημαίνει επιστημονικό δυναμικό, θα σας πω το εξής: στην Αθηναϊδα συγκέντρωση του Υπουργείου Χωροταξίας κατά βάση και της ενοποίησης αρχαιολογικών χώρων, όπου είχαν κληθεί όλοι οι μελετητές γιατί είχαν τεράστια προβλήματα στην εξέλιξη των έργων. Ένα πάνελ στο οποίο υπήρχαν η κυρία Παπανδρέου, η Πρόεδρος των Ολυμπιακών Αγώνων κυρία Αγγελοπούλου, νομίζω η κυρία Γεννηματά και νομίζω και η Δήμαρχος Αθήνας, ένα πάνελ εκπληκτικό για μένα που για χρόνια συμμετέχω σε διάφορες δράσεις. Τέσσερις γυναίκες στο πάνελ, υπέροχο για μένα και ήμουν έτοιμος να ανέβω στο πάνελ για να πω δύναμη καινούργια, γυναίκες πάμε. 

Και οι τέσσερις λοιπόν αγαπητές κυρίες που κάνουν πολιτική ανέβηκαν στο πάνελ, έβγαλαν τον λόγο τους, γεμάτη η αίθουσα με μελετητές και μόλις τελείωσε και η τελευταία σηκώθηκαν και οι τέσσερις και έφυγαν. Έμειναν σύξυλοι οι μελετητές, να πουν πού τον πόνο τους κύριοι; Αυτή είναι η κατάσταση, έτσι σαν παράδειγμα σας λέω και έλεγαν λοιπόν οι μελετητές τον καημό τους μεταξύ τους. Αυτή είναι η συμπεριφορά της Πολιτείας σε σχέση με τους μελετητές, σε σχέση με τους επιστήμονες. 

Ουσιαστικά απαντώ ή επεκτείνω αυτό που έβαλε ο Πρόεδρος της ΚΕΔΚΕ λέγοντας ότι δεν υπάρχει επιστημονική τεκμηρίωση. Βεβαίως και δεν υπάρχει, δεν υπήρξε ποτέ, προχωράμε με τετελεσμένα γεγονότα. Αυτή τη στιγμή δυστυχώς αν δεν πιέσουμε και εσείς ότι αυτός ο τόπος πρέπει να αποκτήσει αναπτυξιακό σχέδιο, πρέπει κάποια πράγματα να πάνε και στη θέση τους. Το ρυθμιστικό Αθήνας τι δουλειά έχει το Υπουργείο Χωροταξίας να το κάνει; Το ρυθμιστικό της Ρώμης, που είναι πολύ μεγαλύτερο από της Αθήνας, το ρυθμιστικό των Παρισίων το κάνει η Τοπική Αυτοδιοίκηση. 

Τι δουλειά έχει λοιπόν εδώ να το κάνει το Υπουργείο Χωροταξίας; Έχουμε υποτίθεται Α΄, Β΄ και Γ΄ βαθμό Αυτοδιοίκησης στο Νομό Αττικής, έχουμε έναν Οργανισμό της Αθήνας ο οποίος ούτε ξέρουμε τι είναι και πώς διοικείται και πώς κατευθύνεται. Πού υπάρχει σε αυτή την ιστορία η συμμετοχή της Τοπικής και της Νομαρχιακής Αυτοδιοίκησης; Πού είναι η μητροπολιτική διαχείριση της Αττικής; Της μεγαλούπολης δηλαδή; Όλα αυτά είναι αέρας κοπανιστός σε αυτό τον τόπο. 

Ξέρετε κάτι ακόμη; Το λυπηρότερο ποιο είναι; Δείτε και εσείς, που βλέπω πάρα πολλούς νέους μεταξύ μας. Ξέρετε, εγώ είμαι 52 ετών, από μικρός άκουγα το εξής να μου λένε κάθε φορά, έλεγε η Πολιτεία: βάλτε πλάτη και αυτή τη περίοδο, κουραστείτε δηλαδή, ζήστε μέσα στο χάος το ατελείωτο για το αύριο. Αυτό το ακούμε 50 χρόνια, ποτέ δεν φτάσαμε σε ένα σημείο να πούμε ότι εντάξει, αρχίζουμε να είμαστε καλά; Σήμερα μας λένε το ίδιο, ότι βάλτε πλάτη για το αύριο, οι αυριανοί το ίδιο θα λένε για το αύριο και τίποτα, μέσα στο χάος. 

Σαφώς διαφωνούμε λοιπόν με αυτή την υπόθεση όπως εξελίσσεται, με αυτό το νομοσχέδιο. Καλούμε τη Πολιτεία και τη Τοπική Αυτοδιοίκηση και τη Νομαρχιακή Αυτοδιοίκηση να πάρει τις ευθύνες της. Εμείς είμαστε πάντα μαζί τους συμπαραστάτες όταν χρειάζεται να πούμε την επιστημονική μας άποψη και να καταθέσουμε την επιστημονική μας τεκμηρίωση. Εμείς ζητάμε λοιπόν ρυθμιστικό πρώτα, σχέδιο δηλαδή οργάνωσης και με βάση αυτό να προχωρήσουμε και να δούμε τα υπόλοιπα. 

Σε αυτή τη λογική δυστυχώς αντιμετωπίζονται όλα. Αντιμετωπίσαμε πριν λίγο καιρό πού θα πάει ο ΠΑΝΑΘΗΝΑΪΚΟΣ, τι θα γίνει το ένα και το άλλο, χωρίς σχέδιο. Τετελεσμένα γεγονότα και κατακερματισμός. Αυτό σημαίνει χάος για τη πόλη, χάος για τους πολίτες, θάνατος δηλαδή.

Ευχαριστώ. 

Π. ΚΟΥΚΟΥΛΟΠΟΥΛΟΣ: Ο κύριος Ασκούνης έχει τον λόγο, Δήμαρχος Καλλιθέας. 

Κ. ΑΣΚΟΥΝΗΣ: Κύριε Πρόεδρε, νομίζω ότι έχω καλυφθεί από όλους τους ομιλητές και ιδιαίτερα από τους τέσσερις άξονες που θέσατε εσείς. Ο Πρόεδρος της ΤΕΔΚΝΑ έχει βάλει τα ζητήματα που αφορούν την Αττική. 


Εγώ θέλω να ανακοινώσω στους αγαπητούς εκπροσώπους των μέσων μαζικής ενημέρωσης και του Τύπου, ότι σήμερα το βράδυ στις οκτώ η ώρα στον χώρο του παλιού Ιπποδρόμου κάνουμε μία μεγάλη συναυλία, γιατί εμείς έχουμε δύο ζητήματα πάρα πολύ σημαντικά. Τον χώρο του πρώην Ιπποδρόμου, αλλά και την παραλιακή ζώνη. 


Στόχος νομίζω των ρυθμίσεων αυτών είναι να αποκοπεί, να απομονωθεί η Καλλιθέα από τον φυσικό της χώρο που είναι η θάλασσα. Θα χρησιμοποιήσω μία φράση ενός Υπουργού που είπε, την φράση του Θουκυδίδη δηλαδή επανέλαβε, ότι το παραλιακό μέτωπο, το Φαληρικό μέτωπο, είναι τα θαλάσσια τείχη της Αθήνας. 


Δεν νομίζω ότι θα έχουμε εύκολη πρόσβαση στον χώρο αυτό. Μας θέλουν ως πελάτες. Το τονίζω ότι μας θέλουν ως πελάτες. Είναι μία λογική την οποία δεν μπορούμε να αποδεχτούμε. Ήμασταν παραλιακός Δήμος μέχρι το 1969-70, γίναμε μεσογειακός. Με αφορμή τους Ολυμπιακούς Αγώνες, παρά τις όποιες διαφωνίες, αποκτήσαμε ξανά πρόσωπο προς την θάλασσα, τώρα θέλουν να μας αποκόψουν. 


Ιππόδρομος. Ογδόντα χρόνια δεχτήκαμε τις συνέπειες από την λειτουργία ενός ιπποδρόμου μέσα στις πόλεις, μέσα στα σπίτια μας. Οι στάβλοι ήταν ακριβώς δίπλα στα σπίτια. Σήμερα λοιπόν, με το νομοσχέδιο χωροθετείται εκεί ένας χώρος πρασίνου, αστικού πρασίνου και ελεύθεροι χώροι, έτσι ακριβώς προσδιορίζεται στο νομοσχέδιο, αλλά ταυτόχρονα δίνει την δυνατότητα να κτιστούν 57.000 τετραγωνικά μέτρα κτίρια. 


Αν αυτό δεν έρχεται σε πλήρη αντίφαση με την χωροθέτηση ελεύθερων χώρων αστικού πρασίνου, τότε ποια είναι η αντίφαση; Τότε για ποιον ελεύθερο χώρο και αστικό πράσινο μιλάμε; Επιτρέψτε μου να πω ότι η πόλη της Καλλιθέας είναι ο πιο πυκνοδομημένος και πυκνοκατοικημένος Δήμος της χώρας. Κοντά 200.000 κάτοικοι σε 4.500 στρέμματα. Δεν έχει προηγούμενο. Μας ξεπερνά η Κυψέλη, αλλά η Κυψέλη είναι μία συνοικία της Αθήνας. Στην ολότητά του ο Δήμος της Αθήνας είναι πιο αραιοκατοικημένος. 


Διεκδικούμε λοιπόν το αυτονόητο. Διεκδικούμε το δικαίωμα να έχουμε ελεύθερους χώρους και να έχουμε πρόσβαση στον χώρο της παραλίας. 


Έχω καλυφθεί από τους προηγούμενους ομιλητές. Σας καλώ το βράδυ στην συναυλία μέσα στον χώρο του  Ιπποδρόμου γιατί πρέπει να εκφράσουμε την αντίθεσή μας. 


Σας ευχαριστώ. 

Π. ΚΟΥΚΟΥΛΟΠΟΥΛΟΣ: Ο κύριος Μπενετάτος, Δήμαρχος της Νίκαιας.

Σ. ΜΠΕΝΕΤΑΤΟΣ: Καλησπέρα σε όλους. Να πω για το νομοσχέδιο πρώτα από όλα, τρία πράγματα. Ζητάμε και εμείς την απόσυρση, αλλά γιατί να ξεκαθαρίσουμε με σαφήνεια, γιατί εδώ υπάρχουν και άλλες απόψεις. Ίσως να είναι και κυρίαρχες απόψεις και στην ΚΕΔΚΕ και στην ΤΕΔΚΝΑ.


Λέμε λοιπόν απόσυρση του νομοσχεδίου. Να πω δύο σοβαρούς λόγους άρνησης. Όχι σε καμία ιδιωτικοποίηση και εκχώρηση αυτών των Ολυμπιακών εγκαταστάσεων και σε καμία ανώνυμη εταιρεία, ακόμα και αν είναι η Ολυμπιακά Ακίνητα. 


Δεύτερον. Καμία συνεργία, να το πω έτσι, αν είναι σωστή η έκφραση, σε ότι μπορεί να υποβαθμίσει, να καταστρέψει το φυσικό περιβάλλον όλων των περιοχών και όχι μόνο στην Νίκαια ή την Καλλιθέα. Σε όλον τον άξονα των Ολυμπιακών εγκαταστάσεων στην Αττική.


Να πω και το θετικό, που νομίζω ότι δεν περνάει μέσα από το νομοσχέδιο. Τι ζητάμε δηλαδή και ποιος θα φορτωθεί αυτήν την ευθύνη, μία και από την τοποθέτηση τουλάχιστον του Προέδρου της ΤΕΔΚΝΑ ανοίγει μία χαραμάδα για τους ιδιώτες, που θα είναι παράθυρο, πόρτα και θα πέσει και όλος ο τοίχος σε λίγο. Το κράτος θα αναλάβει. Το κράτος που ανέλαβε να τα κατασκευάσει, το κράτος θα αναλάβει και την λειτουργία τους την ανεμπόδιστη για την κατά το δυνατόν καλύτερη χρήση από τους Δήμους, τους δημότες, τους πολίτες. 


Κοιτάξτε, σύντομος θέλω να είμαι, μία και είπαμε να είναι σύντομο το πνεύμα της συνάντησης. Θα θυμηθούμε ότι μέσα στην πλημμυρίδα της αισιοδοξίας για τον εθνικό όπως βαπτίστηκε στόχο της ανάληψης των Ολυμπιακών Αγώνων, πολλές οι ενστάσεις, αντιθέσεις, εκ διαμέτρου αντίθετες απόψεις θάφτηκαν κυριολεκτικά και κανένας συναγερμός δεν υπήρξε τότε από την ΚΕΔΚΕ ούτε από την ΤΕΔΚΝΑ. Δηλαδή συνάδελφοι, φίλοι, άνθρωποι του Τύπου, η αξιοποίηση των Ολυμπιακών εγκαταστάσεων δεν καθορίζεται σήμερα. Καθορίστηκε από τότε που χωροθετήθηκαν όχι μόνο οι τόποι, αλλά που διευκρινίστηκαν ποιες θα είναι οι χρήσεις των Ολυμπιακών εγκαταστάσεων. 


Θα σας πω ένα χαρακτηριστικό παράδειγμα. Δεν θέλω να σταθώ τοπικά, είναι συνολικότερο το πρόβλημα. Στην Νίκαια, σε έναν χώρο έκτασης 65 στρεμμάτων που ήταν προσδιορισμένος για χρήσεις πολιτιστικές, αθλητικές, που θα μπορούσε να είναι για όλη την Αττική και όχι μόνο την Νίκαια, είναι πρασίνου φυσικά, ανάπτυξης του περιβάλλοντα χώρου, στήθηκε εκεί πέρα ένα τεράστιο κτίριο, με μοναδική χρήση αν είναι δυνατόν, ποια οικονομία το αντέχει αυτό, την άρση βαρών. Φτιάχτηκε μάλιστα, ώστε αποκλειστικά και μόνο για άρση βαρών να χρησιμοποιείται και ήμασταν λίγες τότε οι φωνές που λέγαμε ότι δεν είναι δυνατόν να κατασκευάσετε ένα τέτοιο στάδιο εδώ πέρα. Πάνω σε Δημοτική έκταση φτιάχτηκε αυτό το στάδιο. Ήταν προσδιορισμένο δηλαδή τι θα γίνεται, από όταν φτιάχτηκε. 


Σήμερα δηλαδή, ερχόμαστε εκ των υστέρων να δούμε τι μπορούμε να περισώσουμε από αυτό και προφανώς δεν έγινε μόνο στην Νίκαια αυτό. Έγινε και αλλού. Επομένως, χωρίς να απαλλάσσεται η σημερινή κυβέρνηση και ίσα-ίσα που είπα στην αρχή το νομοσχέδιο που εισάγει ποιους κινδύνους ανοίγει και ποια νομίζω πρέπει να είναι η θέση μας, αλλά από όταν αναλήφθηκε η διεξαγωγή των Ολυμπιακών Αγώνων, ο τρόπος που έγινε το όλο σκηνικό, προδίκαζε και ποια θα είναι η μετέπειτα πορεία και να πω κάτι άλλο. Το θέμα δεν είναι ποσοτικό νομίζω. Είναι ποιοτικό το θέμα. Τι γίνεται για εξυπηρέτηση ποιών συμφερόντων; Όταν δηλαδή στην ζυγαριά έμπαινε μονάχα κατασκευάζουμε και κατασκευάζουμε χωρίς κανένα άλλο κριτήριο και ποιοι κατασκευάζουν; Είναι γνωστό, ποια μεγάλα συμφέροντα αξιοποίησαν όλο αυτό το εγχείρημα και δεν υπάρχει άλλος λόγος, άλλη άποψη που πραγματικά η ένστασή της να μπαίνει στο τραπέζι, υπήρχαν μάλλον απόψεις και είναι γνωστό από πού, αλλά θάφτηκαν κυριολεκτικά μέσα σε ένα γενικό επιχειρούμενο πάλι κλίμα συναίνεσης για τον εθνικό στόχο, που σταμάτησε μονάχα στην διάρκεια των Ολυμπιακών Αγώνων. 


Δηλαδή αυτά τα ζητήματα, έστω και εκ των υστέρων τουλάχιστον, νομίζω πρέπει να τα δούμε για να αξιοποιηθούν κατά το καλύτερο δυνατό τρόπο, μία και η ίδια η Υπουργός πρέπει να πω είχε πει ότι ίσως είναι και η τελευταία ευκαιρία για το τι θα γίνει στον περιβάλλοντα χώρο της Αττικής. Έτσι όμως όπως μπαίνει το νομοσχέδιο, θα θαφτεί και πάλι και αυτή η ευκαιρία. 


Εκφράζω πάντως και το λέω με σαφήνεια, την αντίθεσή μου σε οποιαδήποτε χαραμάδα αφήνει αυτό το δημόσιο τελικά πλούτο να αξιοποιηθεί από ιδιώτες. 

Π. ΚΟΥΚΟΥΛΟΠΟΥΛΟΣ: Από το Εργατικό Κέντρο της Αθήνας, η κυρία Σολφάκου.

Σ. ΣΑΛΟΥΦΑΚΟΥ: Να σας ευχαριστήσω ιδιαίτερα για την πρόσκλησή σας στην σημερινή συνέντευξη τύπου. Θέλω να πω ότι η θέση του Εργατικού  Κέντρου Αθήνας συνταυτίζεται σχεδόν στην ολότητά του με τον τρόπο που αναπτύχθηκε το θέμα τόσο από τους Προέδρους των τριών Αυτοδιοικητικών κεντρικών οργανώσεων, όσο και από το Τεχνικό Επιμελητήριο και προφανώς από τους άλλους κοινωνικούς φορείς.


Θέλω να επισημάνω δύο ζητήματα. Εμείς ζητάμε την απόσυρση αυτού του νομοσχεδίου για δύο λόγους, που για εμάς τουλάχιστον είναι κεντρικοί. Το ένα είναι ότι μέσα από την μονιμοποίηση των προσωρινών εγκαταστάσεων, αλλά και την τσιμεντοποίηση του χώρου όπως προβλέπεται με την υπερδόμηση, στην ουσία ακυρώνει το αίτημα των πολιτών του λεκανοπεδίου για να γίνουν οι Ολυμπιακές εγκαταστάσεις χώροι πρασίνου, αναψυχής και άθλησης. 


Το δεύτερο και κυρίαρχο για εμάς, ότι μέσα από την ιδιωτικοποίηση των Ολυμπιακών ακινήτων και την υπερεμπορευματοποίηση αυτών των χώρων, ουσιαστικά θα λειτουργήσει ως Δούρειος Ίππος για την άλωση των εργασιακών σχέσεων και την διεύρυνση του χωρίς όρου ωραρίου. Όπως ξέρετε, για τον κόσμο της εργασίας είναι κεντρικό ζήτημα τους τελευταίους τέσσερις μήνες τι θα γίνει με την διεύρυνση του ωραρίου. Ουσιαστικά μέσα από το νομοσχέδιο που κατατέθηκε για την χρήση των Ολυμπιακών εγκαταστάσεων, γίνεται μία πρώτη προσέγγιση άλωσης των εργασιακών σχέσεων και για εμάς αυτό είναι κυρίαρχο.


Νομίζουμε ότι από κοινού, σε συντονισμό, μπορούμε να πετύχουμε την απόσυρση του νομοσχεδίου και να επιβάλλουμε στην κυβέρνηση την μέσα από κοινωνικό διάλογο προγραμματισμένη αειφόρο ανάπτυξη και του λεκανοπεδίου που εμάς μας αφορά ως Εργατικό Κέντρο κυρίαρχα, αλλά με όρους ανάπτυξης και να πω και κάτι επειδή ακούγεται από κυβερνητικά στόματα. Κατηγορούν τόσο την ΓΣΕΕ όσο και το Εργατικό Κέντρο και τα υπόλοιπα Εργατικά Κέντρα που έχουν στην περιοχή τους, που είναι στις Ολυμπιακές πόλεις, ότι δεν θέλουμε να παταχθεί η ανεργία μέσα από τις θέσεις εργασίας που δημιουργούνται μέσα από την ιδιωτικοποίηση και το άνοιγμα μαγαζιών εκεί. 


Αυτό είναι μεγάλο ψέμα. Εμείς θέλουμε μείωση της ανεργίας, αλλά την θέλουμε με όρους σεβασμού και αξιοπρέπειας του εργαζόμενου και πιστεύουμε ότι αυτό μπορεί να γίνει με την χρήση των Ολυμπιακών εγκαταστάσεων ως χώρους πρασίνου, αναψυχής και άθλησης, διότι είναι πολύ διαδεδομένη πλέον η εργασία στον πράσινο τομέα, η πράσινη εργασία όπως λέγεται και εκεί θα γίνει με όρους όχι μαύρης εργασίας όπως δυστυχώς θα δούμε σε αυτά τα κέντρα. 

Π. ΚΟΥΚΟΥΛΟΠΟΥΛΟΣ: Ευχαριστούμε και εμείς την κυρία Σαλουφάκου. Πρέπει να σας πω ότι αύριο στις έξι η ώρα που ξεκινά στην Βουλή η συζήτηση, θα επιδοθεί το υπόμνημα από όλους τους φορείς και από μία μεγάλη αντιπροσωπεία κατοίκων. Θα είμαστε όλοι οι φορείς, αντιπροσωπείες όλων των φορέων και των κατοίκων φυσικά, έξι η ώρα στην Βουλή. 


Δεν ξέρω αν υπάρχουν ερωτήσεις.

ΔΗΜΟΣΙΟΓΡΑΦΟΣ: Υπάρχει πρόθεση των φορέων σας αν τελικά γνωμοδοτηθεί ότι το νομοσχέδιο κρίνεται αντισυνταγματικό, να προσφύγετε στο Συμβούλιο της Επικρατείας εναντίον του;

Π. ΚΟΥΚΟΥΛΟΠΟΥΛΟΣ: Θα απαντήσουμε συνολικά. Άλλες ερωτήσεις;

ΔΗΜΟΣΙΟΓΡΑΦΟΣ: Θα ήθελα της θέση της ΚΕΔΚΕ και της ΕΝΑΕ όσον αφορά για τον τρόπο που πιστεύετε ότι μπορούν τελικά να λειτουργήσουν οι Ολυμπιακές εγκαταστάσεις. Πιστεύετε ότι μπορούν να λειτουργήσουν αν παραμείνουν στο κράτος, αν δοθούν σε ιδιώτες; Πώς πιστεύετε;

Π. ΚΟΥΚΟΥΛΟΠΟΥΛΟΣ: Σε ότι αφορά την ερώτηση για την ενδεχόμενη προσφυγή, να πω το εξής: Είναι προφανές ότι όταν εμείς σήμερα ζητάμε να αποσυρθεί το νομοσχέδιο κατά μείζονα λόγο γιατί δεν έχει υπάρξει καμία διαβούλευση, είναι προφανές ότι ζητάμε διαβούλευση. Συζήτηση ζητούμε πρώτα από όλα και κατά συνέπεια δεν κραδαίνουμε κάποια απειλή ή προσφυγή σε οτιδήποτε άλλο. Από εκεί και πέρα, εάν το νομοσχέδιο δεν αποσυρθεί και γίνει νόμος του κράτους, υπάρχουν πλευρές του και διαστάσεις του οι οποίες αφορούν όπως σας είπα, τον τομέα των αρμοδιοτήτων και των πόρων που παρά τον νόμο κατά την γνώμη μας και παρά το Σύνταγμα – είναι εδώ και ο κύριος Ζυγούρης αν χρειαστεί να σας δώσει κάποια διευκρίνιση, αλλά δεν είναι νομικό το ζήτημα, είναι πολιτικό νομίζω – και κατά συνέπεια θα πρέπει να σκεφτούμε προσφυγές από τους ενδιαφερόμενους Δήμους, δηλαδή η ΚΕΔΚΕ δεν μπορεί να προσφύγει αυτοτελώς. Θα πρέπει να προσφύγει ο Δήμος Νίκαιας ή ο Δήμος Καλλιθέας, παράδειγμα αναφέρω λόγω του ότι είναι και οι δύο παρόντες, επειδή δεν δικαιούνται να εισπράττουν τέλη καθαριότητας και άλλα  τέλη και δικαιώματα από τις χρήσεις εντός του οριοθετημένου χώρου που θα ανήκει στα Ολυμπιακά Ακίνητα και θα τύχει της τάδε αξιοποίησης και η ΚΕΔΚΕ προφανώς επειδή έχει το νόμιμο δικαίωμα να συνδράμει σε τέτοιες προσφυγές, είναι προφανές ότι θα υποστηρίξει τέτοιου τύπου προσφυγές. 


Δεν είναι όμως αυτό το ζήτημα. Το ζήτημα είναι να υπάρξει η διαβούλευση και να υπάρξουν όλες εκείνες οι αναγκαίες προσαρμογές και βελτιώσεις στο νομοσχέδιο για να αξιοποιηθούν και οι Ολυμπιακές εγκαταστάσεις με τον τρόπο που νομίζω ότι κάναμε σαφές ότι προτείνουμε και επιδιώκουμε.


Το δεύτερο ερώτημα που θέσατε, έχει πάλι περίπου την ίδια απάντηση. Λέτε τι πιστεύει η ΚΕΔΚΕ. Πρέπει λοιπόν να σας πω το εξής. Σε δύο πράγματα θα επιμείνω. Το ένα ότι η απόφασή μας υπήρξε ομόφωνη και θα πρέπει να προβληματίσει πολλούς ότι στην ομοφωνία μέσα συμμετέχει ακόμα και ο Γενικός Γραμματέας της Περιφέρειας Αττικής. Είναι μέλος του Διοικητικού Συμβουλίου της ΚΕΔΚΕ και το ψήφισε. Ψήφισε αυτήν την θέση και την ψήφισε από θέση αρχής, γιατί ακριβώς είναι άνθρωπος που προέρχεται από την Αυτοδιοίκηση και δεν απείχε από την σχετική ψηφοφορία. Αυτό πρέπει να σας λέει πάρα πολλά. 


Το δεύτερο που θέλω να σας πω και το γνωρίζουν πολύ καλά και ο κύριος Μπενετάτος και ο κύριος Ασκούνης και ο κύριος Φιλίππου που είναι εδώ, είχαμε πάρει μαζί με την ΤΕΔΚΝΑ μία πρωτοβουλία, πρέπει να ήταν λιγότερο από μήνα που έσβησε η φλόγα της Ολυμπιάδας. Περίπου είκοσι μέρες μετά την Ολυμπιάδα. Είχαμε καλέσει λοιπόν εδώ στην ίδια αίθουσα κατά σύμπτωση όλους τους Δημάρχους των Δήμων στα όρια των οποίων υπάρχουν εγκαταστάσεις. Δεν έλλειπε ούτε ένας, είχαμε μάλιστα και εκτός Αττικής, είχαμε καλέσει και τους Δημάρχους Πάτρας, Βόλου και Νέας Ιωνίας, Θεσσαλονίκης, Ηρακλείου και βέβαια όλους τους Δημάρχους των Δήμων της Αττικής στα διοικητικά όρια των οποίων υπάρχουν Ολυμπιακές εγκαταστάσεις. 

Συμφωνώ με αυτά που είπε και ο κύριος Μπενετάτος και ο κύριος Γεωργακόπουλος, πάρα πολλές από αυτές τις Ολυμπιακές εγκαταστάσεις χωροθετήθηκαν και αυθαίρετα και άρον-άρον τελευταία στιγμή για να εξυπηρετήσουν ανάγκες και τα λοιπά, άλλες με προσωρινό χαρακτήρα, το τόνισε πάρα πολύ το ΤΕΕ και σήμερα πάμε από τη πίσω πόρτα και τα λοιπά, να μην λέμε τα ίδια. 

Εκεί λοιπόν να σας πω τι διαπιστώσαμε, για αυτό είπα ότι θα σας δώσω πάλι την ίδια απάντηση. Η πρώτη διαπίστωση που είχαμε κάνει – και ήταν όλοι και ο κύριος Μπενετάτος μπορεί να σας πει, δεν θα έχει αντίρρηση σε αυτό που θα πω – όλοι ομόφωνα, που ήταν όπως είπα ο κύριος Μπενετάτος, η κυρία Μπακογιάννη, ο κύριος Κουράκης που είχε διατελέσει και Υφυπουργός. Λέω τα ονόματα για να προβληματίζω, όταν υπάρχει μια ομοφωνία σε ένα τέτοιο μωσαϊκό άλλων απόψεων κάποιοι πρέπει να προβληματιστούν.

Ποιο ήταν το πρώτο μας συμπέρασμα λοιπόν; Ότι δεν μπορούμε μονοσήμαντα να πούμε ότι αυτό το πράγμα θα γίνει για όλα, η κάθε εγκατάσταση έχει τη δική της ιστορία, έχει τη δική της ιδιαιτερότητα και πρέπει να τύχει μιας ιδιαίτερης προσοχής, πρέπει να υπάρξει και συνολική μελέτη και εξειδικευμένες μελέτες και προσεγγίσεις. Ήταν το πρώτο πράγμα στο οποίο συμφωνήσαμε.

Από τότε λοιπόν συγκροτήσαμε μια Επιτροπή και ζητήσαμε από την κυρία Πετραλιά, ακριβώς επειδή βλέπαμε πως δεν μπορούν οριζόντιες διατάξεις να καλύψουν το σύνολο των ρυθμίσεων που πρέπει να γίνουν ζητήσαμε κατεπειγόντως να συστήσουμε κοινή Επιτροπή. Για αυτό εξήγησα από την αρχή ενδεχομένως, δεν λέω για όλους. Ο κύριος Μπενετάτος έβαλε μια διάσταση απολύτως σεβαστή, ο κύριος Φιλίππου και εγώ είπαμε κάτι άλλο, ότι ενδεχομένως σε κάποιες περιπτώσεις εμείς να μην είμαστε αντίθετοι με τη συμμετοχή ιδιωτών και τα λοιπά. 

Μα δεν είναι αυτό το μείζον, το μείζον είναι αυτό που είπαμε, δηλαδή το πολεοδομικό, χωροταξικό, το ζήτημα των υπερτοπικών λειτουργιών που ανατρέπει καταστάσεις μέσα στην αγορά. Αυτό είναι που πρέπει να καταλάβετε. Σας είπα ότι θα επηρεαστεί μέχρι και ο επιτηδευματίας στο χώρο της αναψυχής και του τουρισμού στο Καπανδρίτι, στα Μελίσσια και στο Λαγονήσι. Αυτό πρέπει να το καταλάβει και ο τελευταίος κάτοικος της Αττικής. Χωροθετούνται λειτουργίες και κανένας δεν μπορεί να διανοηθεί ποιες είναι οι επιπτώσεις. Είναι τεράστιες οι επιπτώσεις οι κοινωνικοοικονομικές.

Άρα λοιπόν ισχυρή επιστημονική τεκμηρίωση, που δυστυχώς απουσιάζει και σοβαρή κοινωνική διαβούλευση. Δεν βάζουμε άλλα ζητήματα και η πρόταση όπως σας είπα – και συγνώμη που μακρηγόρησα – ήθελα να τονίσω ακριβώς ότι είναι φοβερά δύσκολο, όχι επειδή διαφωνούμε εγώ ας πούμε με τον κύριο Μπενετάτο που μπορεί να έχουμε μια ελαφρώς διαφοροποιημένη οπτική, γιατί είναι προφανές ότι το Σπίτι της Άρσης Βαρών που λέει στη Νίκαια δεν είναι ίδιο με το ΟΑΚΑ, ούτε είναι ίδιου χαρακτήρα με το γεγονός ότι εκεί που είχε γυρίσει τη πλάτη η Αθήνα στη παραλιακή ζώνη ξαφνικά έστρεψε το πρόσωπό της. 

Είναι άλλης κλίμακας η μία παρέμβαση και άλλης κλίμακας η άλλη, άλλα προβλήματα έχει η Νίκαια και άλλα η παραλιακή ζώνη. Δεν είναι δυνατόν με ένα άρθρο νόμου να φιλοδοξείς ακριβώς σε αυτό το πράγμα αν θέλετε που έχουμε τη μείζονα αντίρρηση όλοι μας και νομίζω ερμηνεύω τη κοινή στάση όλων με αυτό. Όλοι μας σε αυτό ακριβώς έχουμε τη μείζονα αντίθεση, δεν μπορείς με δέκα άρθρα που έχουν έναν οριζόντιο χαρακτήρα να καλύψεις εντελώς διαφορετικές καταστάσεις και προτεραιότητες που υπάρχουν σε κάθε μια εγκατάσταση. Δεν μπορείς το ΟΑΚΑ με τη στέγη του Καλατράβα να το συγκρίνεις με ένα παράπηγμα το οποίο χωροθετήθηκε υποτίθεται πρόχειρα για το τάδε άθλημα και ξαφνικά λέει: ας πάρει και ένα τριπλάσιο συντελεστή για να κάνουμε και τρία καταστήματα για να το συντηρούμε. Για ποιο ακριβώς λόγο; 

Το είχαμε πει και με τον κύριο Μπενετάτο τότε, θα το θυμάται, ο ίδιος το είχε πει. Αν δηλαδή είναι να γίνει το Σπίτι της Άρσης Βαρών, αν το δεχτούμε δηλαδή ως κοινωνία και κράτος, ας το πάρει η Ομοσπονδία σε συνεργασία με τον Δήμο για παράδειγμα. Γιατί εκείνο πρέπει να εκποιηθεί; Ας αποφασίσουν οι ίδιοι τρεις χώρους στάθμευσης να τους ενοικιάσουν σε τρεις καταστηματάρχες ας πούμε για να έχουν τρία έσοδα παραπάνω για να συντηρούν το Σπίτι της Άρσης Βαρών. Ένα παράδειγμα τώρα λέμε. 

Δεν είναι το ζήτημα λοιπόν τι λέμε εμείς, το ζήτημα είναι ότι δεν έχουμε κληθεί, το είπε και η κυρία Γεννηματά πολύ εύγλωττα νομίζω. Δεν μας κάλεσε κανείς. Δεν ξέρω αν έχετε να συμπληρώσετε κάτι. 

Σ. ΜΠΕΝΕΤΑΤΟΣ: Κύριε Πρόεδρε να πω μιας και έγινε πολύ αναφορά σε αυτά. Να θυμίσω καταρχήν πως ότι λέω σήμερα το είχα πει και σε εκείνη τη συνάντηση που κάναμε της ΚΕΔΚΕ και για την ενδεχόμενη ιδιωτικοποίηση, αλλά και για τον όποιο προγραμματισμό που δεν υπήρξε της αξιοποίησης των Ολυμπιακών εγκαταστάσεων και για τον συναγερμό που λέω ότι έπρεπε από τότε η ΚΕΔΚΕ που ουσιαστικά πολιτική της βούληση η ίδια ήταν και παραμένει. Επομένως να πω ότι δεν έχουμε ελαφριά διαφοροποίηση, έχουμε κάποιες και σοβαρές ας πούμε αντιθέσεις στο πώς χειριστήκαμε μερικά ζητήματα.


Βέβαια να πω κάτι ακόμα μιας και έγινε όλη αυτή η αναφορά, που δεν ήθελα πριν να πω για το σύντομο του διαστήματος. Δεν λύθηκαν κεφαλαιώδεις ζητήματα και με την ίδια τη χρήση των Ολυμπιακών εγκαταστάσεων, παράδειγμα ζητήματα γης εκεί στη περιοχή μας. Ισχυρίζονται μεγαλοκαταπατητές για τεράστιες εκτάσεις ότι είναι δικές τους και το κράτος δεν έδωσε λύση.


Δεύτερον, ούτε και βασικά προβλήματα πρόσβασης στην εγκατάσταση δεν λύθηκαν τότε. Δηλαδή τα προβλήματα που δυστυχώς συνεχίζουν να είναι σημερινά και θα είναι μελλοντικά με τον τρόπο που εισάγεται και το νομοσχέδιο, υπήρχαν από την αρχή που σχεδιάστηκε και εφαρμόστηκε όλο αυτό το εγχείρημα. 

Π. ΚΟΥΚΟΥΛΟΠΟΥΛΟΣ: Ευχαριστούμε, νομίζω έχουμε ολοκληρώσει. Θερμά ευχαριστούμε όλους. Το βράδυ στη Καλλιθέα και αύριο στις έξι στη Βουλή. 
